钦定古今图书集成/明伦汇编/官常典/第768卷 > 冯去非
## 钦定古今图书集成/明伦汇编/官常典/第768卷 > 冯去非

按《宋史》本传：“去非，字可迁，南康都昌人。父椅，字仪之，
家居授徒，所注《易》《书》《诗》《语》《盂》《太极图》《西铭辑说》《孝经
章句》《丧礼》《小学》、孔子弟子传、读《史记》及诗文志录，合
二百馀卷。去非，淳祐元年进士，尝干办淮东转运司，
治仪真，欧阳修东园在焉。使者黄涛欲以为佛寺，时
已许荐，去非力争不得，宁不受使者荐，谒告而去。宝”
祐四年，召为宗学谕。丁大全为左谏议大夫，三学诸
生叩阍言不可，帝为下诏禁戒，诏立石三学，去非独
不肯书名碑之下。方监察御史吴衍翁应弼劾诸生
下狱，去非复调护宗学生之就逮者。未几，大全签书
枢密院事。参知政事蔡抗去国，去非亦以言罢归。舟
泊金焦山，有僧上谒，去非不虞其为大全之人也，周
旋甚款。僧乘间致大全意，愿毋遽归，少俟收召。诚得
尺书以往，成命即下，去非奋然正色曰：“程丞相、蔡参
政牵率老夫至此，今归吾庐山，不复仕矣。斯言何为
至我？”绝之，不复与言。